Къуажэдэсхэр куэдрэ зыпэплъа
Къуажэхэм зегъэужьыным теухуауэ щыIэ федеральнэ программэм ипкъ иткIэ, Дзэлыкъуэ районым хыхьэ Белокаменское жылэм фельдшер-акушер IуэхущIапIэ къыщызэIуахащ. Абы и ухуэныгъэм федеральнэ, республикэ бюджетхэм къыхэкIыу сом мелуани 4-рэ мин 456-рэ текIуэдащ.
А Iуэхугъуэм Белокаменское къуажэм дэсхэр куэд щIауэ пэплъэрт. Жылэм дэт амбулаторэр жьы хъуат, иджырей мардэхэм хуэкIуэртэкъым. ЩIэуэ яухуа ФАП-м Iэмал къаритащ къуажэдэсхэм фIагъ лъагэ зиIэ медицинэ дэIэпыкъуныгъэ ягъуэтыну. Унэр сыт и лъэныкъуэкIи зыхуей хуэзэу къызэрагъэпэщащ: медико-санитар Iуэхутхьэбзэхэр зэращIэну Iэмэпсымэхэр пэш псоми щIагъэуващ.
ФАП-р къызэрызэIуахым иращIэкI гуфIэгъуэ зэхыхьэм хэтащ КъБР-м и Правительствэм и УнафэщIым и къуэдзэ Мовсисян Грант, узыншагъэр хъумэнымкIэ и министрым и къудзэ КхъуэIуфэ Аслъэн, Дзэлыкъуэ район администрацэм и Iэтащхьэ Джатэ Руслан, «Управление капитального строительства» къэрал кIэзонэ IуэхущIапIэм и унафэщIым и къалэнхэр зыгъэзащIэ Бэрсокъуэ Зубер сымэ. Абыхэм къыхагъэщащ къуажэм медицинэ Iуэхутхьэбзэ тэмэмхэр къыщыпхуащIэнымкIэ Iэмал нэхъыбэ щыIэ зэрыхъуар икIи жылэм дэсхэм ехъуэхъуащ цIыхум нэхъ лъапIэ дыдэу иIэ узыншагъэм щымыщIэу псэуну.
Къыхэдгъэщынщи, федеральнэ, щIыналъэ программэ хэхахэм хыхьэу 2014 гъэм щегъэжьауэ Дзэлыкъуэ районым фельдшер-акушер IуэхущIапIэу 7 (ЯтIэкъуэ, Дженал, Бэтэх, Малкэ, Зольское, Хьэбэз, Шордакъ) щаухуащ. Псори зэхэту абыхэм текIуэдащ сом мелуан 23,5-м щIигъу.
Щокъуий Iэминэ.
